На основу члана 61a став 3. Закона о пољопривредном земљишту („Службени гласник PCˮ, бр. 62/06, 65/08 – др. закон, 41/09, 112/15, 80/17 и 95/18 – др. закон) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УСЛОВИМА, НАЧИНУ И ПОСТУПКУ ЗА ДАВАЊЕ ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА КОРИШЋЕЊЕ У

НЕПОЉОПРИВРЕДНЕ СВРХЕ

Члан 1.

Овом уредбом ближе се прописују услови, начин и поступак за давање пољопривредног земљишта у државној својини (у даљем тексту: државно пољопривредно земљиште) на коришћење у непољопривредне сврхе (у даљем тексту: коришћење), као и критеријуми за утврђивање висине накнаде за давање државног пољопривредног земљишта на коришћење.

Ова уредба примењује се на земљиште које је у катастру непокретности Републичког геодетског завода уписано по врсти као пољопривредно земљиште у својини Републике Србије.

Катастарске парцеле које су предмет враћања у смислу закона којима се уређује враћање земљишта ранијим власницима, не могу бити предмет коришћења.

Члан 2.

Државно пољопривредно земљиште може се дати на коришћење за:

1) производњу енергије коришћењем обновљивих извора енергије ветра и сунца изградњом, односно постављањем:

(1) електрана на енергију ветра са пратећом инфраструктуром (објекти ветрењаче, далеководи, пилони, други објекти у функцији електране, расвета и др) и опреме за производњу електричне енергије коришћењем енергије ветра,

(2) електрана на сунчеву енергију са пратећом инфраструктуром (објекти соларних панела, далеководи, други објекти у функцији електране, расвета и др) и опреме за производњу електричне енергије коришћењем сунчеве енергије;

2) извођење геолошких истражних радова, односно експлоатацију минералних сировина:

(1) глине, шљунка, песка, камена и др,

(2) нафте и природног гаса са објектима у функцији геолошких истраживања, односно експлоатације нафте и гаса;

3) извођењe радова на одлагању јаловине, пепела, шљаке и других опасних и штетних материја на пољопривредном земљишту на одређено време уз достављање неопходних одобрења издатих од стране министарства надлежног за послове рударства и геологије.

Члан 3.

Државно пољопривредно земљиште из члана 2. ове уредбе може се дати на коришћење физичком или правном лицу.

Члан 4.

Државно пољопривредно земљиште може се дати на коришћење на период до 30 година.

Члан 5.

Предмет коришћења може бити необрадиво државно пољопривредно земљиште (пашњаци, рибњаци, трстици и мочваре), односно обрадиво државно пољопривредно земљиште (њиве, ливаде, вртови, воћњаци и виногради) шесте, седме и осме катастарске класе.

Изузетно, у случају из члана 2. тачка 2) подтачка (2) ове уредбе предмет коришћења може бити необрадиво државно пољопривредно земљиште (пашњаци, рибњаци, трстици и мочваре) и обрадиво државно пољопривредно земљиште (њиве, ливаде, вртови, воћњаци и виногради).

Члан 6.

Надлежни орган јединице локалне самоуправе групише државно пољопривредно земљиште које се планира за давање на коришћење у посебне јединице јавног надметања (једна катастарска парцела или више катастарских парцела или делова катастарских парцела, са подацима о броју, површини, класи и култури катастарске парцеле, као и површини која је планирана да буде заузета коришћењем).

Изузетно од става 1. овог члана државно пољопривредно земљиште у случају из члана 2. тачка 2) подтачка (2) ове уредбе може се дати на коришћење и ако није означено као планирано за давање на коришћење након утврђивања испуњености услова у складу са овом уредбом.

Заинтересовано лице подноси надлежном органу јединице локалне самоуправе писмо о намерама за коришћење државног пољопривредног земљишта које нарочито садржи:

1) податак о површини и положају заузећа парцеле за привремене теренске радове на изградњи неопходне инфраструктуре и површини која ће бити предмет сталног заузећа за време трајања уговора о коришћењу (графички приказ и текстуални опис);

2) одобрење за извођење геолошко истражних радова, односно експлоатацију минералних сировина, издато од органа надлежног за послове геолошких истраживања, односно за послове рударства за коришћење земљишта у случају коришћења из члана 2. тачка 2) ове уредбе.

Након утврђивања испуњености услова из става 3. овог члана, јединица локалне самоуправе прибавља следећу документацију:

1) записник пољопривредног инспектора о фактичком стању на терену;

2) информацију о локацији у којој је констатован податак да су катастарске парцеле, у односу на које се прибављају подаци, по намени пољопривредно земљиште;

3) потврду Агенције за реституцију и јединице локалне самоуправе да катастарска парцела која је предмет захтева није предмет враћања ранијим власницима у складу са законима којима се уређује враћање земљишта ранијим власницима;

4) акт о условима заштите природе од надлежног органа за послове заштите природе.

Члан 7.

Одлуку о објављивању јавног огласа за давање на коришћење државног пољопривредног земљишта доноси надлежни орган јединице локалне самоуправе, уз сагласност министарства надлежног за послове пољопривреде (у даљем тексту: Министарство).

Давање државног пољопривредног земљишта на коришћење спроводи се у поступку јавног надметања сходном применом прописа којим се уређује давање у закуп пољопривредног земљишта у државној својини, осим у случају из члана 2. тачка 2) подтачка (2) ове уредбе.

Члан 8.

После спроведеног поступка јавног надметања, односно утврђивања испуњености услова за коришћење у случају из члана 2. тачка 2) подтачка (2) ове уредбе, одлуку о давању на коришћење државног пољопривредног земљишта доноси надлежни орган јединице локалне самоуправе, уз сагласност Министарства.

Против одлуке из става 1. овог члана може се изјавити жалба Министарству, односно надлежном органу аутономне покрајине за послове пољопривреде, ако се земљиште налази на територији аутономне покрајине, у року од 15 дана од дана доношења одлуке.

На основу коначне одлуке о давању на коришћење државног пољопривредног земљишта, a пo извршеној уплати годишње накнаде за коришћење земљишта, утврђене у складу са овом уредбом и достављеног средства обезбеђења за плаћање накнаде за коришћење државног пољопривредног земљишта закључује се уговор о коришћењу између Министарства и корисника државног пољопривредног земљишта (у даљем тексту: Корисник).

Члан 9.

Уговор из члана 8. ове уредбе нарочито садржи: податке о земљишту које је предмет уговора (катастарска парцела, лист непокретности, укупна површина парцеле и површина која се заузима коришћењем и др); период коришћења; висину накнаде и рокове плаћања накнаде; права и обавезе Корисника; средство обезбеђења за плаћање накнаде за коришћење државног пољопривредног земљишта; средство обезбеђења за спровођење радова рекултивације, ремедијације, односно санације у зависности од начина коришћења земљишта; разлоге за отказ и престанак уговора.

Земљиште које је предмет уговора о коришћењу не може бити предмет располагања давањем на коришћење трећим лицима.

Ако Корисник земљиште које је предмет уговора из става 1. овог члана даје на коришћење трећим лицима, тај уговор се раскида.

Ако Корисник не достави документацију у складу са чланом 10. став 1. ове уредбе, уговор се раскида закључно са истеком текуће агроекономске године.

Члан 10.

Након закључења уговора из члана 8. ове уредбе, Корисник у року од једне године од дана закључења уговора доставља Министарству следећу документацију:

1) пројекат рекултивације, ремедијације, односно санације, у зависности од врсте производње, односно начина коришћења, који садржи предрачун трошкова враћања пољопривредног земљишта у пређашње стање који израђује лице које за обављање тих послова има овлашћење у складу са законом којим се уређује пољопривредно земљиште, односно заштита животне средине;

2) потврду о овереним билансним резервама минералних сировина за коришћење земљишта за потребе експлоатације из члана 2. тачка 2) ове уредбе;

3) средство обезбеђења за спровођење радова рекултивације, ремедијације, односно санације у зависности од начина коришћења земљишта.

Корисник не може да користи земљиште у непољопривредне сврхе пре достављања документације из става 1. овог члана.

До достављања документације из става 1. овог члана, Корисник може да користи земљиште искључиво за припремне радове, односно за пољопривредну производњу.

Члан 11.

На основу уговора из члана 8. ове уредбе Корисник у катастру непокретности Републичког геодетског завода врши упис забележбе уговора о коришћењу државног пољопривредног земљишта.

Код уписа забележбе из става 1. овог члана не мења се врста земљишта које је предмет уговора о коришћењу.

Члан 12.

Почетна годишња висина накнаде на јавном надметању за давање на коришћење државног пољопривредног земљишта једнака је:

1) петоструком износу просечне цене закупа по хектару државног пољопривредног земљишта на територији Републике Србије, у случају из члана 2. тачка 1) ове уредбе;

2) тридесетоструком износу просечне цене закупа по хектару државног пољопривредног земљишта на територији Републике Србије, у случају из члана 2. тачка 2) подтачка (1) и тачка 3) ове уредбе.

Висина накнаде за коришћење државног пољопривредног земљишта у случају из члана 2. тачка 2) подтачка (2) ове уредбе једнака је тридесетоструком износу просечне цене закупа по хектару државног пољопривредног земљишта на територији Републике Србије.

Члан 13.

Накнада за коришћење плаћа се унапред, једном годишње, с тим што се износ накнаде за прву годину плаћа пре закључења уговора, док се накнада за сваку наредну годину плаћа најкасније до 30. септембра текуће године.

Висина накнаде из члана 12. ове уредбе може се повећати сваке треће године ако дође до повећања просечне цене закупа по хектару државног пољопривредног земљишта на територији Републике Србије.

Трошкове рекултивације, ремедијације, односно санације пољопривредног земљишта сноси Корисник, којем се средства обезбеђења из члана 10. став 1. тачка 3) ове уредбе враћају ако своју обавезу изврши у року предвиђеном пројектом рекултивације, ремедијације, односно санације, а у супротном средство обезбеђења ће искористити Министарство ради враћања пољопривредног земљишта у пређашње стање.

Члан 14.

Накнада за давање на коришћење државног пољопривредног земљишта представља искључиво вредност коју на име давања на коришћење приходује Република Србија као власник земљишта, а средства остварена од давања на коришћење државног пољопривредног земљишта у висини од 60% приход су буџета Републике Србије, а у висини од 40% приход су буџета јединице локалне самоуправе на чијој се територији налази државно пољопривредно земљиште које је дато на коришћење.

Члан 15.

Поступци који су започети, а нису окончани до дана ступања на снагу ове уредбе решаваће се у складу са одредбама ове уредбе.

Члан 16.

Даном ступања на снагу ове уредбе престаје да важи Уредба о условима, начину и поступку за давање пољопривредног земљишта у државној својини на коришћење у непољопривредне сврхе („Службени гласник РСˮ, број 69/21).

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6372/2022-1

У Београду, 1. септембра 2022. године

В Л А Д А

ПРЕДСЕДНИК

Ана Брнабић, с.р.